Diari Oficial de la Generalitat Valenciana


Sumari del DOGV 8185, del 06-12-2017 (2017/11471)

DECRET 198/2017, de 5 de desembre, del Consell, pel qual es concedeix la Distinció per la Defensa dels Drets i Llibertats Constitucionals, a la Plataforma d'Afectats per la Hipoteca (PAH)
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8185

Data del DOGV
:   06-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11453


Data del document
:   05-12-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 198/2017, de 5 de desembre, del Consell, pel qual es concedeix la Distinció per la Defensa dels Drets i Llibertats Constitucionals, a la Plataforma d'Afectats per la Hipoteca (PAH) [2017/11998]  
El Consell va aprovar el 4 de desembre de 2015, el Decret 218/2015, pel qual es crea la Distinció per la Defensa dels Drets i Llibertats Constitucionals, amb la finalitat de commemorar el dia de la Constitució espanyola a la Comunitat Valenciana amb la concessió d'una distinció de caràcter honorífic que reconega la trajectòria de persones o entitats que hagen destacat en la defensa i promoció dels drets, llibertats i deures que recull el Títol I de la Constitució.  
L'article 47 de la Constitució Espanyola consagra el dret a una vivenda digna i adequada, recollint així allò establert en l'article 25 de la Declaració Universal dels Drets Humans. Durant els anys més dolorosos de la crisi econòmica dels passats anys, 350.000 famílies van ser expulsades de les seues vivendes per ser víctimes d'un sistema que va confondre dret amb especulació.  
Van ser innombrables les persones que van haver de fer front de manera individual a desnonaments, trobant-se inermes per fer front a unes hipoteques que no podien afrontar per haver pedut prèviament el seu lloc de treball.  
Així, a la pèrdua del treball i dels ingressos familiars, es va afegir la pèrdua de la vivenda, situació que va incrementar el patiment i el dolor, provocant, fins i tot, suïcidis.  
En este context va nàixer la Plataforma d'Afectats per la Hipoteca, com a associació i moviment social de defensa de les persones més vulnerables front a un poder financer que les expulsava de les seues cases. La PAH va visibilitzar les conseqüències doloroses de la crisi i va situar el dret a la vivenda com un dret que els poders públics han de garantir.  
Per això, les plataformes antidesnonaments proposen un exercici d'activisme, empoderant aquestes persones amb l'acompanyament solidari, traslladant la seua veu des dels barris més castigats fins als mitjans de comunicació, negociant amb entitats financeres i administracions públiques, i impulsant les lleis contra els desnonaments i la pobresa energètica.   
  
En 2013 la Plataforma d'Afectats per la Hipoteca va rebre el Premi Ciutadà Europeu, concedit per el Parlament Europeu, per la seua labor en la defensa dels drets humans i els valors europeus en un àmbit europeu i transnacional.  
  
Per això, en virtut del què preveu l'article 3 del Decret 218/2015, de 4 de desembre, del Consell, i com a reconeixement a la capacitat d'aprenentatge i mobilització social en la defensa del dret a una vivenda digna, amb la convicció que la pitjor derrota és la que naix de la passivitat i el silenci, a proposta del president de la Generalitat, i amb la deliberació prèvia del Consell, en la reunió de 5 de desembre de 2017,  
  
DECRETE  
  
Concedir la Distinció per la Defensa dels Drets i Llibertats Constitucionals a la Plataforma d'Afectats per la Hipoteca (PAH).  
  
  
València, 5 de desembre de 2017  
  
El president de la Generalitat,  
XIMO PUIG I FERRER